Højesteret stadfæster landsrettens dom om tiltale for overtrædelse af blandt andet dyrevelfærdslovens § 58, stk. 4, nr. 3, jf. stk. 12, jf. § 30, stk. 1 og bekendtgørelse nr. 1351 af 10. december 201... Vis mere
Ret: Højesteret (3. instans)
Faggruppe: Straffesag — Almindelig domsmandssag
Sagsemner: Dyreværn;
Strafferetlige sanktioner og andre foranstaltninger;

/

Straf for ulovlig import og salg af hunde  

Dom afsagt den 31. maj 2023

Sagerne 17/2023 og 18/2023

Anklagemyndigheden
mod
Tiltalte 2
og
Tiltalte 3

Fængselsstraf for ulovlig import og salg af hunde samt udløsning af reststraf  

Tiltalte 2 og Tiltalte 3 var i landsretten fundet skyldige i ulovlig import fra Polen af 110 hundehvalpe
af racen fransk bulldog, hvoraf de ulovligt havde solgt 104 af hvalpene til købere i Danmark.

I landsretten blev Tiltalte 2 straffet med fængsel i 6 måneder. Tiltalte 3 blev straffet med fængsel i 4
måneder, der blev gjort betinget med vilkår om udførelse af samfundstjeneste. De fik hver
konfiskeret et udbytte på 312.000 kr. og blev frakendt retten til erhvervsmæssig handel med og
opdræt af hunde i 5 år.   

Sagen angik for Højesteret straffastsættelsen samt konfiskation og rettighedsfrakendelse.

Efter landsrettens bevisresultat, og da den ulovlige import og det efterfølgende salg af det store antal
hundehvalpe blev begået af Tiltalte 2 og Tiltalte 3 i forening hen over en periode på ca. 1 år og havde
en systematisk og organiseret karakter, samt at der ved lovovertrædelserne var opnået en betydelig
fortjeneste, fastslog Højesteret, at Tiltalte 2 og Tiltalte 3 skulle idømmes en frihedsstraf.   

For Tiltalte 2 skulle der tages stilling til, om straffen alene skulle omfatte forholdene i denne sag,
eller om straffen skulle fastsættes som en fællesstraf, der tillige omfattede en reststraf på 1227 dage.

På baggrund af Tiltalte 2's tidligere straffedomme fastslog Højesteret, at forholdet m ellem længden
af reststraffen og straffen for de nye forhold i denne sag ikke gav grundlag for at fravige lovens
udgangspunkt om, at der skulle fastsættes en ubetinget fællesstraf, der tillige omfattede reststraffen.
Fællesstraffen blev fastsat til fængsel i 3 år og 6 måneder.   

Højesteret tiltrådte, at Tiltalte 3 skulle straffes med fængsel i 4 måneder, og at straffen var gjort
betinget med vilkår om udførelse af samfundstjeneste.

Højesteret tiltrådte endvidere, at der skulle ske konfiskation og rettighedsfrakendelse som bestemt af
landsretten.   

På den baggrund stadfæstede Højesteret landsrettens dom med den ændring, at straffen for Tiltalte 2
blev fastsat til fængsel i 3 år og 6 måneder.